
Acord păgubos cu Ucraina. România plătește! 

Podul “prieteniei” dintre România şi Ucraina, finanțat integral de țara noastră 


Pe principiul dacă vrei pod, plătește, Ucraina a semnat un acord cu România prin 
care permite ţării noastre să finanţeze integral studiul de fezabilitate, proiectul 
tehnic și construcţia unui pod peste Tisa la graniţa dintre cele două ţări. 
Proiectul de acord fusese aprobat de partea română încă din 2020, după ce se 
mai făcuseră două studii de fezabilitate pe banii noștri, însă ucrainenii nu au 
catadicsit să aprobe decât după 3 ani. 


Ministerul 
Transporturilor a elaborat un proiect de hotărâre de guvern pentru aprobarea Acordului 
semnat la Kiev în octombrie 2023 pentru construirea unui pod peste Tisa, la graniţa cu 
Ucraina. Povestea Acordului este însă una mai complicată. Iniţial, proiectul de Acord a fost 
aprobat de partea română în toamna anului 2020, însă ucrainenii nu au vrut să-l 
semneze. 


Culmea este că refuzul prietenilor noștri ucraineni datează de mult mai multă vreme. 
Astfel, din textul memorandumului de aprobare a proiectului de Acord din 2020, aflăm că 
România mai realizase două studii de fezabilitate pentru construcția podului, în valoare de 
zeci de milioane de euro, în 2009 și 2015, însă ucrainenii ne-au dat cu flit. Din dragoste, 
bineînţeles. 


"În anul 2009, Consiliul Judeţean Maramureș a realizat Studiul de Fezabilitate privind 
redimensionarea punctului de trecere frontieră în cadrul proiectului " GRANIȚA MM - 
dezvoltarea și managementul infrastructurii de frontieră”. Proiectul a fost preluat de către 
CNAIR SA de la Consiliul Județean Maramureș, în anul 2015, în vederea revizuirii/ 
actualizării Studiului de Fezabilitate, studiu care trebuie să prevadă și să dovedească 
necesitatea și oportunitatea Proiectului în vederea asigurării finanţării. Astfel, 
C.N.A.D.N.R. S.A. (C.N.A.I.R. -S.A.) a încheiat un Contract de Servicii pentru Revizuire / 
Actualizare Studiu de Fezabilitate pentru „Pod peste Tisa în zona Tepliţa din Sighetu 
Marmaţiei”. Proiectul este desfășurat pe un traseu de 1.200 m (include legătura la DN 18, 
punctul de trecere a frontierei și podul peste râul Tisa)”, se arată în Memorandumul din 
2020. 


Ne-au interzis accesul 


Podul propriu-zis, cu o lungime de aproximativ 260 m, era proiectat cu poziția de început 
pe malul românesc la 940 m de intersecția cu DN 18 și se termina la 1.200 m, pe malul 
ucrainean, se mai preciza în Memorandumul de aprobare a Acordului cu Ucraina din 2020. 


“Podul urmează a se lega pe teritoriul ucrainean printr-un drum de legătură de 
aproximativ 890 m cu infrastructura existentă din Ucraina (H 09). Necesitatea negocierii 
și semnării cu celeritate a Acordului derivă din imposibilitatea implementării proiectului ca 
urmare a lipsei accesului viitorului antreprenor în teren - în speță, la piciorul de pod de pe 


partea ucraineană. Lipsa accesului se transpune în imposibilitatea emiterii ordinului de 
începere a lucrărilor și respectiv pierderea fondurilor nerambursabile ca urmare a 
neîncadrării în perioada de eligibilitate a cheltuielilor”, potrivit Memorandumului. Culmea 
este că Acordul din 2020 prevedea că Guvernul României va asigura finanţarea pentru 
proiectul preliminar și pentru proiectul tehnic al Obiectivului, podul propriu-zis și cele 
două sisteme de infrastructură conexă până la punctele de legătură cu infrastructurile 
rutiere existente pe teritoriul României și teritoriul Ucrainei. 


Au aprobat după trei ani 


Abia după trei ani, ucrainenii au acceptat să semneze Acordul și au permis României să 
mai cheltuie alte câteva zeci de milioane pentru un nou studiu de fezabilitate al podului și, 
evident, câteva sute de milioane de euro pentru construcția podului, deși, în mod normal, 
jumătate din cheltuieli ar fi trebuit să revină celui de-al doilea beneficiar al infrastructurii. 
Prin Acordul semnat la Kiev în octombrie 2023, se recunosc relaţiile de prietenie, 
cooperare și vecinătate existente între cele două state, precum și nevoia de a construi un 
nou pod rutier de frontier peste râul Tisa, la granița româno-ucraineană, în zona 
localităților Sighetu Marmaţiei- Bila Tserkva cât mai curând posibil, dar nu mai târziu de 
anul 2030. 


"Partea română asigură finanţarea pentru realizarea studiului de fezabilitate pentru 
construcția podului rutier de frontieră peste râul Tisa, între localitățile Sighetu Marmaţiei 
și Bila Tserkva, și a infrastructurii rutiere conexe. Tot partea română va asigura finanțarea 
construcției podului rutier de frontieră peste râul Tisa la granița de stat ucraineană și 
română între localitățile Sighetu Marmaţiei și Bila Tserkva și construcția infrastructurii 
rutiere conexe de pe teritoriul său. Și asta în timp ce Ucraina va asigura doar finanțarea 
construcţiei infrastructurii rutiere către podul rutier de frontier peste râul Tisa de pe 
teritoriul său. 

